### Beslutning

Udvalget besluttede, at prioriteringer i vejvedligeholdesprogram 2022 (bilag 3) godkendes og pkt. 1,1 og 1,2 undersøges.

### Sagsfremstilling

## Resume og sagens baggrund

På investeringsoversigten for 2022 er der afsat et anlægsbudget på i alt 7,645 mio. kr. til vedligeholdelse af veje i byområder. Vedligeholdelsen omfatter vejelementer som kørebaner, fortove, stier, pladser, vejafmærkning, skilte, afvanding, rabatter, belysning og trærødder i vejprofilen. Før prioriteringen lægges der her op til en drøftelse på baggrund af forslag fra administrationen.

## Indstillinger

Chefen for Vej, Ejendom og Affald indstiller, at udvalget drøfter prioriteringen af anlægsbudgettet til vedligeholdelse af veje i byområder i 2022.

## Behandling

Teknik- og Miljøudvalget.

## Sagsfremstilling

På investeringsoversigten for 2022 er der afsat et anlægsbudget på i alt 7,645 mio. kr. til vedligeholdelse af veje i byområder.

Til vedligeholdelse af veje i åbent land er der afsat 11,255 mio. kr., og dette styres af en funktionskontrakt. Ud over de to anlægsbudgetter er der et driftsbudget på cirka 2 mio. kr. til vejbelægningsområdet. Inden for driftsbudgettet løses akutte, ansvarspådragende og mindre reparationer og vedligeholdelsesopgaver på byveje og veje i åbent land.

Der lægges her op til en drøftelse af den kommende prioritering af det afsatte anlægsbudget til vedligeholdelse af veje i byområder.

[adresse] veje er registreret i vejforvaltningssystemet [adresse], som løbende vedligeholdes blandt andet med hensyn til vurderingen af vejenes tilstand. Vejene i byområder bliver tilstandsregistreret hvert 5.-7. år. Senest er de blevet vurderet i 2017.

Viden om vejenes tilstand og behov for vedligeholdelse bygger på tilstandsregistrering fra [adresse] suppleret med henvendelser fra borgere om vejenes beskaffenhed gennem Giv et Praj og kommunens eget vejtilsyn.

Der bliver gennemført en ny tilstandsregistrering til [adresse] i 2022.

*Baggrund for prioritering*

I forslaget til prioritering af anlægsbudgettet til vedligeholdelse af veje i byområder i 2022 indgår tilstandsregistreringen fra [adresse], borgerhenvendelser og eget vejtilsyn. Administrationens forslag bygger også på information om planer hos ledningsejere, virksomheder samt kommunens egne planer og projekter.

Der kan i løbet af året opstå ændringer i de planer, som ligger til grund for årets prioritering af vedligeholdelsen af veje i byområder. Der kan også vise sig enten gunstige eller ugunstige priser ved udbud. For at imødekomme dette er der anbefalet optioner for et samlet beløb, der ligger cirka 50 % højere end det afsatte anlægsbudget. Optionerne er med til at sikre administrationen et handlerum således, at det samlede anlægsbudget kan bruges til vedligeholdelse af veje i byområder i 2022.

På baggrund af drøftelserne vil administrationen forelægge et forslag til den endelige prioritering på Teknik- og Miljøudvalgets møde i april 2022. Anlægsarbejdet forventes påbegyndt snarest herefter, dog vil nogle strækninger afvente til efter de to store cykelløb Tour de [adresse] og Tour de [adresse].

Bilags- og signaturforklaring

*Bilag 1 - Bruttoliste*

Samtlige vedligeholdelsesarbejder er vist  i dette skema – Bruttolisten. Skemaet er administrationens anbefaling til prioritering af vedligeholdelsesarbejder i 2022.

Projekterne i skemaet er markeret med grøn, gul og rød signatur.

Grøn er administrationens anbefalinger til udførsel i år. Gul er optioner, som udnyttes, hvis der indhentes gunstige priser ved licitationen, eller hvis der sker ændringer i planlægningen grundet interne og/eller eksterne forhold. Rød er veje, som er i dårlig stand, og som eventuelt kan prioriteres, hvis der i løbet af året bliver behov for at foretage større ændringer i forhold til de projekter, der er markeret med grøn og gul.

*Bilag 2 - *Oversigtskort**

Anbefalinger og optioner samlet i et.

*Bilag 3 - *Vejvedligeholdelses program 2022**

Samtlige vedligeholdelsesarbejder fremgår af skemaet.

*Bilag 4 - Udestående arbejder*

De veje, som er markeret med lilla, har været med i tidligere anbefalinger. Projekterne afventer forsyningernes aktiviteter, afklaringer i myndighedsarbejdet eller lignende. Projekterne udføres snarest muligt inden for de afsatte anlægsbudgetter for de respektive år.

*Fordeling af anlægsmidler*

Udover renovering af de anbefalede veje er der afsat midler til rådgivning, tilstandsregistrering i 2022, forundersøgelser, interne timer og reparation af erstatningspligtige veje også kaldet ansvarspådragende skadesbilleder i vejnettet.

*Erstatningspligtige og ansvarspådragende skadesbilleder i vejnettet*

Der bliver løbende registreret en række erstatningspligtige veje, som dækker over behov for små og store reparationer spredt rundt omkring i kommunen. Der er tale om skadesbilleder, hvor borgere med eller uden motordrevne køretøjer kan komme til skade på grund af vejens tilstand, og hvor kommunens kan pålægges ansvaret.

Det konstateres, at omfanget af dette er stigende fra år til år.

*Forundersøgelser*

Anlægsbudgettet bliver anvendt til en lang række forskellige vejelementer. De enkelte projekter kræver i mange tilfælde, at der skal afdækkes en række forhold, inden den rigtige tekniske løsning kan fastlægges. Det kan være forundersøgelse vedrørende vejens beskaffenhed, bæreevne, afvanding, matrikulære og ledningsejere forhold. Herunder ændring eller undersøgelse af tilladelser og forpligtelser i forhold til tilstødende lodsejere. Forundersøgelse vil også omfatte vejtræer, facader, overkørsler, p-båse og rabatter. Disse elementer kan give  udforinger i en række byer, hvor der ikke er et ensartet udtryk af vejprofilet.

*Tour de [adresse] og Tour de [adresse]*

I forhold til disse events reserveres der en del af anlægsbudgettet således, at det er muligt at udbedre og tilpasse elementer i vejprofilet, hvis det viser sig, at det bliver nødvendigt i relation til afvikling af årets to store cykelløb.

*Status for vejkapitalen*

I forbindelse med Budget 2021 blev administrationen bedt om at udarbejde et notat om efterslæbet på vejområdet (Hensigtserklæring H11). Analyser på området viser, at der til trods for den årlige anlægsbevilling til vejvedligeholdelse i byområder akkumuleres et efterslæb på vejkapitalen.

 *Funktionskontrakt gældende for vedligeholdelse af veje i landområder*

Veje i landområder vedligeholdes af [adresse] og er omfattet af en funktionskontrakt. Der er dog en række byer, der er omfattet af denne kontrakt, hvorfor de skal vedligeholdes med belægningstypen OB-belægning. OB-belægning er skærver, der udlægges på vejen og derefter tromles. OB-belægninger er generelt ikke helt egnet til veje i byer, fordi det giver en øget trafikstøj og kræver en jævn eksisterende belægning for at kunne opnå det ønskede vedligeholdelsesresultat.

I forbindelse med budgetaftalen for 2022-2025 er der i investeringsoversigten afsat et rådighedsbeløbet på 600.000 kr. i Bregninge. Dette beløb vil gå til at udbedre hovedfærdselsåren, [adresse]. Administrationen ser et rationale i også at udbedre de dårlige sideveje i Bregninge. Disse veje er markeret med grønt i samtlige Bilag.

Funktionskontrakten udløber i udgangen af 2024. Administrationen har nedsat en arbejdsgruppe, som skal forberede og etablere en faglig og grundig undersøgelse til en ny kontrakt i fremtiden. Der er afsat 100.000 kr. til dette forberedende arbejde og undersøgelse. I 2023 og 2024 vil der skulle afsættes et større beløb til opgaven.

## Økonomiske konsekvenser

Ingen økonomiske konsekvenser. Der er afsat et rådighedsbeløb på i alt 7,645 mio. kr. i 2022 til vejvedligehold i byområder. Beløbet søges frigivet i et særskilt punkt.

### Sagens forløb

03-03-2022 Teknik- og Miljøudvalget
Udvalget besluttede, at prioriteringer i vejvedligeholdesprogram 2022 (bilag 3) godkendes og pkt. 1,1 og 1,2 undersøges.